M. Sabolová, poslankyňa: (2001-10-17):
Som jeden z predkladateľov návrhu zákona, aj napriek tomu a po polročnej skúsenosti a diskusii so Slovenskou komorou stavebných inžinierov, architektov a mnohými inými inštitúciami si myslím, že predloženým návrhom zákona sme vyvinuli už aj tak – dnes možno povedať – dostatočný tlak na komoru, aby sme hľadali spoločný dialóg. A preto si myslím, že niektoré časti a body novely zákona, ktoré predkladáme, je možné zjednodušiť a celú novelu zákona skrátiť na tie najvážnejšie časti. Vláda síce neodporučila novelu predkladaného poslaneckého návrhu, lebo hovorí, že je vyvážená a v súlade s európskym štandardom. Súhlasím. Ale myslím si, že už mnohokrát v tomto parlamente za posledné obdobie sme vytvorili novely zákonov, ktoré sa posunuli oveľa viac, ako je súčasná situácia a stav, slovenská realita je. A to sa, myslím, týka práve aj tej skupiny technikov a možno dnes hovoriť aj už o bakalároch, ktorí nemajú úplné vysokoškolské vzdelanie, že nespĺňajú kritériá inžinierov architektov. Preto si myslím, že v novele zákona v jednom paragrafe veľmi krátko v druhom čítaní upravíme možnosť byť autorizovaným aj technikom a bakalárom na prechodné obdobie. Prechodné obdobie sa bude týkať len tých stredoškolsky vzdelaných technikov, ktorí už dnes majú oprávnenie a už mnohí dlhé roky projektujú a boli dokonca vedúcimi projektantmi stavieb, a bude to isté prechodné obdobie, keď nastane voľný pohyb pracovných síl a budeme musieť byť kompatibilní s právom Európskej únie. A už dnes nie je dôvod, aby sme trebárs od tohto obdobia autorizovali stredoškolsky vzdelaných technikov a máme dostatok inžinierov a vysokoškolsky vzdelaných, aby sme toto prechodné obdobie do zákona zaviedli. Tu chcem povedať, že som za to, a teda aj za zmenu bodu, ktorý je v návrhu zákona, som za to, aby povinnosť v komore zostala, ale musia členovia komory, ktorí v tej komore budú, vytvoriť si také podmienky, ktoré sú vyhovujúce pre to množstvo a to zloženie členov komory, ktoré tam bude. Aby to nebol možno akýsi diktát, ktorý dnes pociťujú mnohí nielen technici, ale aj inžinieri, ako necítia, že prostriedky, ktoré vložia do komory, garancia komory odbornosťou alebo aj to, že ich tá komora chráni, nie je dostatočná. Ale myslím si, že polročná diskusia o tomto návrhu zákona bola dostatočná na to, aby komora dnes uznala aj možnosť autorizácie ľudí, ktorí majú odbornú spôsobilosť a majú stredoškolské vzdelanie. Druhá taká skupina, ktorú navrhujem a je aj po istej konzultácii s Komorou inžinierov, je vypustiť § 14d ods. 2 zákona. Je to tá časť, kde sa dá povedať, že sa umelo oddelila projekčná, stavebná, montážna činnosť. Napr. je to Výskumný ústav energetických zariadení, ktorý robí montáž zariadení aj jadrovej energetike, kde by bolo príliš náročné aj technicky, odborne a aj finančne oddeliť tieto činnosti. Myslím si, že dnes je komora naklonená pristúpiť aj k tomu, aby dodávateľské a projektantské práce v istom rozsahu bolo možné vykonávať. A je práve na odbornosti komory, aby si strážila, aby nedochádzalo k tomu, že príde dodávateľ, ktorý ponúkne projektantské práce zadarmo, tým obmedzuje skupinu projektantov a možno tá kvalita nebude taká. Čiže toto je druhá časť. Tretia je vážna vec, zosúladiť znenie zákona o autorizovaných inžinieroch so stavebným zákonom. Ak v stavebnom zákone, na ktorý sa odvolávame, hovoríme o vybraných činnostiach vo výstavbe, tak by sme sa mali týmto istým termínom riadiť aj v zákone o autorizovaných inžinieroch a architektoch. Čiže treba zosúladiť terminologicky tieto odborné a vybrané činnosti. A ešte jedna krátka poznámka. To, čo hovoril aj predo mnou pán poslanec Sopko, a to je vec týkajúca sa vlastne súčasne možnosti podnikať na základe živnostenského oprávnenia, v prípade, že sa stanú riadnymi členmi komory, vlastne je nutnosť alebo povinnosť odovzdať živnostenské oprávnenie. Treba legislatívne v druhom čítaní doriešiť tento vzťah, aby sme neobmedzovali, a ide zasa skôr o stredoškolsky, ale aj vysokoškolsky vzdelaných technikov a pracovníkov v stavebníctve, aby sme zosúladili túto autorizačnú činnosť v Komore stavebných inžinierov a v živnostiach. Preto vás prosím, kolegovia, tak ako gestorský výbor, alebo aj po konzultácii predkladatelia a mnohí z vás, ktorí ste pracovali ako technici, projektanti, aby ste podporili prerokovanie tohto zákona v druhom čítaní s tým, že rozsah novely, ktorá je predložená, bude po dohode s komorou a s odborníkmi, všetkými tými, ktorých spomínal pán spravodajca, pán poslanec Binder, dopracovaná. Myslím si, že urobíme zadosť aj tej skupine, ktorá sa cíti, ako keby trošku diskriminovaná, a zároveň zlepšíme aj chyby, ktoré sú v zákone a možno nie sú až také vážne, ale obmedzujú prácu aj technikov, aj inžinierov a, myslím si, aj architektov. Verím, že polročné čakanie na prerokovanie tohto zákona v druhom čítaní bude mať vašu podporu vo všetkých poslaneckých kluboch. Ďakujem pekne. M. Andel, podpredseda NR SR: Ďakujem. Dámy a páni, na chvíľku prerušujem naše rokovanie. Dávam slovo predsedovi Národnej rady. Nech sa páči, pán predseda. J. Migaš, predseda NR SR: Vážené panie poslankyne, vážení páni poslanci, na mojom sekretariáte sa objavila určitá obálka a zdá sa, že to je aj u iných poslancov. Ide o bioteroristické obálky. Chcel by som vás poprosiť, že ak také podozrenie je, je tu útvar v Národnej rade Slovenskej republiky, kde by tieto veci bolo potrebné potom sústreďovať, a tak ako v mojom prípade sa to posúdi príslušným orgánom, príslušnou štruktúrou, že čo za tým je. Čiže nepodceňujte túto vec, lebo zdá sa, že sa to začína množiť a je to realitou. Čiže ak takéto obálky dostane niekto ďalší z poslancov, dávajte ich na príslušný útvar Národnej rady Slovenskej republiky. (Reakcia z pléna.) Moja obálka bola čistá a tak ďalej atď., čiže ona nie je ničím označená a je v nej niečo. Panie poslankyne, páni poslanci, chcem vás dopredu upozorniť, že teraz už nežartujem, teraz chcem vážne povedať, že takáto vec sa môže objaviť u ďalších poslancov, aby ste postupovali takým spôsobom, aby sa to posúdilo, aby sme potom nemuseli robiť iné vysvetlenia. Čiže v Kancelárii Národnej rady Slovenskej republiky je útvar, ktorý takéto veci bude zbierať, posudzovať a dávať k tomu patričné vysvetlenie. Pán poslanec Mikloško, ja som nevystúpil kvôli tomu, aby som otvoril rozpravu. Takže nech a páči, máte slovo, pán poslanec Mikloško.